第二間係位處太子石燒牛專門店Cafe Paradise旁邊嘅新川美食，係一間裝潢上最唔似同路人嘅小店，但事實上又有認證，並非只係一間街坊店，而室內有約30個座位，同上述只有立食嘅小店並唔一樣。店內以酸辣米線為主打，亦有寬粉、幼粉，可以選擇湯粉或撈粉，更可以再挑選唔同配菜，每款餸約＄6至＄7一款。當中有酸辣炸醬紅薯寬粉＄26，包含炸醬、酸菜、生菜、蔥花、芫荽，價錢上係3間內人均最平嘅一間，表面只係一碗平平無奇嘅酸辣粉，實際上湯底係以豬骨濃湯熬煮，再加上唔同辛辣度，有8種唔同辣度可以任君選擇，最小辣比兩姊妹涼皮更輕。寬粉條條捲曲成S狀，雖然略厚，但仍算晶瑩剔透，入口煙韌彈牙，相當滑順，較難用筷子夾起，容易滑到喉嚨當中。而碗內有好多炸醬肉碎、酸菜，肉碎冇油膩感，而且幾惹味！湯底有大量酸菜，故酸辣味重，唔會太中麻辣味，辛辣度適中，挑選小辣後的確係小辣。